आज सरप्लस पूंजी का जो अकूत खजाना एक वर्ग-विशेष के पास इकट्ठा होता जा रहा है वह भी अपने लिए यौन-क्रिया को बाज़ार की तरह बनाता जाता है। वह बिकने और खरीदने की वस्तु बनती चली जाती है।इस प्रक्रिया में स्त्री ही नहीं , पुरुष भी वस्तु बनाता जाता है। यह मानव स्वभाव की गति-दुर्गति दोनों है। यह मार्क्सवाद नहीं फ्रायडवाद है। मार्क्सवाद में स्त्री भोग की वस्तु नहीं होती , वह आज जैसे पूंजी के बाज़ार में होती है। मार्क्सवाद में स्त्री का दर्ज़ा पुरुष की बराबरी का है। वहाँ किसी तरह की उंच-नीच नहीं। यौन वहाँ एक यथार्थ और प्राकृतिक क्रिया है, जिसकी जितनी जरूरत पुरुष को है ,उतनी ही स्त्री को भी। प्रकृति ने संतुलन पैदा किया है और इसके स्वरुप को द्वंद्वात्मक बनाया है। बहरहाल , संदर्भित कहानियों की व्याख्या-विश्लेषण एक पक्ष को बहुत उभारकर किया गया है , जिससे संतुलन गड़बड़ा गया है।